DOCUMENT DE LUCRU AL SERVICIILOR COMISIEI REZUMATUL EVALUĂRII IMPACTULUI care însoțește documentul Comunicare a Comisiei către Parlamentul European, Consiliu, Comitetul Economic și Social European și Comitetul Regiunilor Energia albastră Acțiuni necesare pentru valorificarea potențialului exploatării energiei oceanice în mările și oceanele europene până în 2020 și ulterior /* SWD/2014/012 final */





DOCUMENT DE LUCRU AL SERVICIILOR COMISIEI REZUMATUL EVALUĂRII IMPACTULUI care însoțește documentul Comunicare a Comisiei către Parlamentul European, Consiliu, Comitetul Economic și Social European și Comitetul Regiunilor Energia albastră Acțiuni necesare pentru valorificarea potențialului exploatării energiei oceanice în mările și oceanele europene până în 2020 și ulterior 1. Introducere Potențialul energetic al mărilor și oceanelor noastre depășește cu mult nevoile energetice actuale. În prezent, sunt în curs de dezvoltare diferite tehnologii de valorificare a acestei energii în toate formele sale, care includ valurile, mareele, gradienții de salinitate și gradienții termici. Punerea în practică a acestor tehnologii este în prezent limitată, dar sectorul are potențial de dezvoltare, stimulând creșterea economică și crearea de locuri de muncă nu numai în zonele de coastă, ci și în zonele continentale interioare, în lanțurile de aprovizionare. Pe măsură ce UE își intensifică eforturile în vederea atingerii obiectivelor Strategiei Europa 2020[1] și își conturează politica în domeniul energiei și al schimbărilor climatice pentru perioada de dincolo de 2020, este oportun să se exploreze toate căile prin care poate fi stimulată inovarea, creșterea economică și crearea de noi locuri de muncă, precum și reducerea amprentei de carbon. Având în vedere că sunt necesare investiții pe termen lung, trebuie luate măsuri în momentul de față pentru ca sectorul energiei oceanice să poată juca un rol important în atingerea obiectivelor noastre până în 2020 și ulterior. Prezenta evaluare a impactului se concentrează pe viitorul acestei noi tehnologii promițătoare și analizează diversele opțiuni disponibile la nivelul UE pentru a sprijini dezvoltarea acesteia. 2. Definirea problemei Dezvoltarea acestui sector promițător este în prezent limitată de o serie de obstacole tehnologice și de altă natură, care vor trebui eliminate pentru ca sectorul să își valorifice pe deplin potențialul. Reducerea costurilor, aspectele financiare și rentabilitatea În prezent, costul exploatării energiei oceanice este ridicat în comparație cu cel al producției convenționale, dar și cu cel al exploatării altor surse regenerabile de energie, care beneficiază de mult timp de un sprijin public important. Cea mai mare parte a tehnologiilor de exploatare a energiei oceanice existente sunt încă în faza de demonstrare, iar progresul în direcția reducerii costurilor de capital este limitat de dificultățile de ordin tehnic încă nesoluționate. Relativa noutate a acestor tehnologii și riscurile ridicate care le sunt asociate pot descuraja investitorii. Mai mult, complexitatea peisajului tehnologic conduce la o dispersare a eforturilor de cercetare și dezvoltare, ceea ce face ca progresul de-a lungul curbei de învățare să fie mai lent. Aspectele legate de infrastructură Incertitudinea în ceea ce privește procesul de planificare a rețelelor, termenele lungi de conectare și costurile de transport prohibitive pot descuraja investițiile în energia oceanică. Consolidarea rețelei offshore și a celei terestre, dincolo de frontierele naționale, este o condiție fundamentală pentru dezvoltarea sectorului energiei oceanice. De asemenea, trebuie identificate soluții și pentru posibilitățile de acces la facilități portuare corespunzătoare și la nave specializate. Aspectele administrative și de reglementare Procedurile de autorizare și de aprobare excesiv de complicate și de îndelungate au fost semnalate ca reprezentând un obstacol major în calea dezvoltării proiectelor de exploatare a energiei oceanice. Exploatarea la scară industrială a energiei oceanice este împiedicată de incertitudinea cu privire la aplicarea corectă a legislației în materie de mediu, care poate prelungi și mai mult procedurile de aprobare și poate spori sarcinile administrative și financiare ale promotorilor unor astfel de proiecte. Aspectele de mediu În prezent, datele disponibile cu privire la efectele asupra mediului ale exploatării energiei oceanice sunt limitate. Cercetările sunt adesea prea costisitoare pentru ca promotorii de proiecte să le poată realiza în mod individual. Pentru a înțelege și a atenua efectele negative pe care le pot avea instalațiile de exploatare a energiei oceanice asupra mediului, vor fi necesare mai multe acțiuni de cercetare și dezvoltare, alături de intensificarea schimburilor de informații. 3. Analiza subsidiarității și valoarea adăugată la nivelul UE Competența UE în domeniul energiei oceanice este stabilită în obiectivele Tratatului privind funcționarea Uniunii Europene referitoare la energie, la piața internă și la mediu. În comparație cu inițiativele și bugetele statelor membre luate separat, coordonarea la nivel european a activităților de cercetare, dar și a altor aspecte non-tehnologice ar accelera dezvoltarea sectorului. 4. Obiective de politică Obiectivul general al măsurilor vizate este de a permite sectorului energiei oceanice să contribuie semnificativ la ocuparea forței de muncă, la inovare și la atingerea obiectivelor pe termen mediu în materie de schimbări climatice și de mediu în Europa, alături de alte tehnologii consacrate de exploatare a energiei din surse regenerabile. Mai precis, obiectivul este de a elimina barierele menționate anterior prin încurajarea colaborării dintre dezvoltatorii de tehnologie, factorii de decizie politică, investitori și alte părți interesate pentru a elimina decalajul dintre cercetare și piață. 5. Opțiuni de politică Opțiunea 1 (cadrul de politică actual) presupune continuarea inițiativelor politice actuale la nivelul UE care vizează energia oceanică, fie direct, fie indirect. Crearea unei rețele a spațiului european de cercetare (ERA-Net) dedicate energiei oceanice va contribui la consolidarea coordonării activităților de cercetare între statele membre. Comisia și părțile interesate vor continua să exploreze posibilitățile de a consolida finanțarea sectorului energiei oceanice în cadrul noului program Orizont 2020. Evoluțiile rețelelor offshore vor continua să fie discutate în cadrul inițiativelor existente, cum ar fi Inițiativa pentru o rețea offshore a țărilor cu deschidere la mările septentrionale (North Seas Countries’ Offshore Grid Initiative - NSCOGI). Vor continua discuțiile referitoare la propunerea de directivă privind amenajarea spațiului maritim (ASM) și la propunerea de modificare a Directivei privind evaluarea impactului asupra mediului, care vizează simplificarea procedurilor, astfel încât să se reducă sarcina administrativă inutilă. Opțiunea 2 (intensificarea coordonării industriale și politice) implică înființarea unui forum care să reunească toate părțile interesate relevante. Obiectivul acestui forum va fi să identifice soluții viabile la provocările descrise mai sus și să elaboreze o foaie de parcurs strategică, care să stabilească principalele etape de dezvoltare industrială, cu un calendar bine definit, precum și un plan orientativ de implementare. Implicarea activă a statelor membre și a Comisiei Europene în acest proces ar transmite un semnal politic neechivoc de sprijin în favoarea acestui sector. Blocajele în ceea ce privește infrastructura ar urma să fie abordate prin încurajarea unui dialog mai proactiv între industria de profil și părțile responsabile de planificarea rețelelor. Se preconizează că, în cadrul forumului părților interesate, vor fi identificate și alte nevoi în materie de infrastructură (serviciile portuare și lanțul de aprovizionare). Incertitudinea cu privire la impactul asupra mediului va fi abordată prin promovarea schimburilor voluntare de date. Sprijinul pentru venit, acordat diferențiat, este esențial pentru ca tehnologiile mai puțin mature care exploatează surse regenerabile de energie să poată concura în condiții competitive egale. Recunoașterea nevoilor specifice ale tehnologiilor mai puțin mature în cadrul viitoarelor orientări ale Comisiei privind sprijinul pentru venit este, așadar, un element esențial al opțiunii 2. Opțiunea 3 (acțiuni structurale bine orientate) se bazează pe opțiunea 2. Această opțiune vizează consolidarea cooperării între părțile interesate și instituirea unui cadru de sprijin instituțional solid. În plus față de măsurile menționate în cadrul opțiunii 2, se va crea o inițiativă industrială europeană (IIE) pentru a mobiliza investiții și a pune în aplicare foaia de parcurs strategică. Se va crea o platformă dedicată planificării rețelelor pentru promovarea intereselor sectorului energiei din surse regenerabile offshore în domeniul planificării rețelelor. Pentru eliminarea celorlalte blocaje care țin de infrastructură, un organism sectorial special creat va fi însărcinat cu identificarea și evaluarea nevoilor proprii acestui sector în ceea ce privește lanțul de aprovizionare, care va explora sinergiile posibile cu alte sectoare, în special cu cel al energiei eoliene offshore, în încercarea de a reduce costurile și de a exploata eventualele conexiuni intersectoriale. Această opțiune prevede elaborarea unui document de orientare care să ofere sprijin pentru punerea în aplicare a articolului 13 din Directiva privind energia din surse regenerabile în temeiul căreia li se solicită statelor membre să se asigure că normele naționale de autorizare și de acordare de licențe pentru instalațiile de exploatare a energiei din surse regenerabile sunt „proporționale și necesare”. Având în vedere potențialul de dezvoltare al sectorului energiei oceanice, această opțiune explorează posibilitatea elaborării unor orientări sectoriale specifice pentru amenajarea spațiului maritim, precum și a unor orientări pentru punerea în aplicare a directivelor privind habitatele și păsările. 6. Evaluarea impactului Impactul economic În cadrul opțiunii 1, energia oceanică poate avea doar o contribuție marginală la viitorul mix energetic al UE. Scăderea costului mediu al energiei electrice probabil va fi relativ lentă. Ca urmare, beneficiile economice în termeni de creștere a sectorului în sine și de stimulare a activității economice de-a lungul lanțurilor de aprovizionare pot fi și ele reduse. În plus, fără sprijin suplimentar, UE își poate pierde avantajul competitiv în favoarea unor țări terțe, iar creșterea economică și locurile de muncă generate de această industrie se vor diminua. O mai bună cooperare între părțile interesate, promovată prin opțiunea 2, ar putea spori impactul investițiilor publice și private în acest sector și ar putea duce la reducerea costurilor. Prin urmare, probabil, comercializarea ar fi probabil mai largă decât în cazul opțiunii 1, însă amploarea sa ar fi incertă, dat fiind că multe dintre instrumente sunt de natură opțională. Recunoașterea faptului că tehnologia de exploatare a energiei oceanice este de importanță strategică în domeniul energetic și crearea unei inițiative industriale europene, propuse în cadrul opțiunii 3, ar putea facilita accesul la finanțare al promotorilor de proiecte și ar stimula semnificativ inovarea. Documentele de orientare propuse ar putea genera economii suplimentare prin evitarea costurilor aferente tranzacțiilor. Pe de altă parte, opțiunile 2 și 3 ar putea fi asociate cu costuri proporțional mai mari pentru energia electrică și ar putea implica sarcini administrative suplimentare. Impactul asupra mediului Exploatarea comercială a energiei oceanice are potențialul de a reduce emisiile de gaze cu efect de seră. Presupunând că fiecare unitate instalată înlocuiește o unitate echivalentă de generare convențională, se estimează că beneficiile în materie de atenuare a schimbărilor climatice vor fi mici în cazul opțiunii 1 și relativ mai mari în cazul opțiunilor 2 și 3. Instalațiile de exploatare a energiei oceanice au o gamă largă de efecte asupra mediului local, care pot fi atât pozitive, cât și negative. În cadrul unei abordări preventive, se estimează că opțiunea 1, cu o suprafață relativ mică ocupată de instalațiile de exploatare a energiei oceanice, va avea un impact local negativ scăzut, iar opțiunile 2 și 3 vor avea un impact local negativ proporțional mai ridicat. Totuși, această situație ar putea fi compensată de faptul că, odată cu creșterea capacității instalate, experiența acumulată ar putea conduce la dezvoltarea unor instrumente și practici eficiente de gestionare a impactului asupra mediului. Impactul social Comercializarea energiei oceanice poate să genereze locuri de muncă de înaltă calitate în special în cadrul opțiunii 3, în cazul căreia nivelul de utilizare în practică a acestor tehnologii este cel mai ridicat. Cele mai multe locuri de muncă vor fi create probabil în statele membre și în regiunile în care vor fi amplasate instalațiile de exploatare a energiei oceanice, însă și în alte țări implicate în lanțul de aprovizionare vor exista posibilități de producție și alte oportunități economice. Pe măsură ce acest sector va lua amploare, cererea de forță de muncă de înaltă calificare va crește. În cadrul opțiunii 2 și mai ales în cadrul opțiunii 3, această creștere a cererii de ingineri cu înaltă calificare poate intensifica concurența în principal cu sectorul energiei eoliene offshore și poate chiar cu sectorul petrolului și gazelor. Pe măsură ce sectorul se dezvoltă, pot apărea probleme de acceptare de către public. Proliferarea instalațiilor de exploatare a energiei oceanice în cadrul opțiunilor 2 și 3 ar putea spori în mod proporțional potențialul apariției unor conflicte cu alți utilizatori ai spațiului maritim. Acest impact ar putea fi totuși atenuat prin implicarea timpurie a tuturor părților interesate. 7. Compararea opțiunilor Eficacitatea Opțiunea 1 nu răspunde acestui obiectiv, deoarece contribuie foarte puțin la accelerarea comercializării energiei oceanice. Opțiunea 2 ar putea stimula cooperarea și ar evita suprapunerea eforturilor, însă rezultatele vor depinde de disponibilitatea părților interesate de a se implica și sunt, prin urmare, incerte. Deși opțiunea 3 nu poate elimina integral blocajele identificate, aceasta poate contribui substanțial la diminuarea lor, oferind industriei de profil un stimulent palpabil. Eficiența Opțiunea 1 nu corespunde acestui criteriu, deoarece ar presupune renunțarea la o parte substanțială din beneficiile economice pe care le-ar putea aduce dezvoltarea industriei de exploatare a energiei oceanice, dacă nu chiar la toate aceste beneficii. Crearea unui forum în cadrul opțiunii 2 necesită un anumit efort, însă va conduce probabil la îmbunătățiri. Impactul acestuia ar depinde totuși în mare măsură de disponibilitatea părților interesate de a participa. Crearea unei inițiative industriale europene pentru energia oceanică (opțiunea 3) ar implica un mai mare angajament al părților interesate. Evaluată în raport cu costurile, opțiunea 3 este considerată cea mai eficientă, cu excepția creării unui organism dedicat promovării intereselor sectorului energiei oceanice în domeniul planificării rețelelor, deoarece s-ar putea suprapune cu inițiativele existente. Coerența Toate opțiunile de politică sunt coerente cu obiectivele UE pe termen lung, inclusiv cu cele în materie de schimbări climatice, energie, mediu și creștere economică. Fezabilitatea În vreme ce o serie de măsuri sunt fezabile pe termen scurt, anumite măsuri din cadrul opțiunii 3 sunt viabile numai pe termen lung. De exemplu, industria de profil trebuie să își stabilească o agendă strategică de cercetare pentru a crea o inițiativă industrială. Pentru elaborarea unor documente de orientare care să vină în completarea directivelor în materie de mediu, este necesar să fie disponibile date referitoare la efectele asupra mediului. Elaborarea unor orientări sectoriale specifice care să vină în completarea directivei privind amenajarea spațiului maritim ar fi posibilă numai după ce directiva va fi pusă în aplicare și efectele acesteia vor fi cunoscute. Mai degrabă decât să se aleagă una dintre opțiunile 2 și 3, ar putea fi mai adecvat să se adopte într-o primă etapă măsurile vizate de opțiunea 2 pentru a pune bazele necesare măsurilor vizate de opțiunea 3, care vor sprijini industria de profil să înregistreze în continuare progrese. Analiza comparativă a celor trei opțiuni evaluate poate fi rezumată după cum urmează: Opțiunea 1 (cadrul de politică actual) În prezent, sunt în curs câteva inițiative relevante pentru dezvoltarea sectorului energiei oceanice; totuși, acestea nu răspund unora dintre nevoile specifice sectorului respectiv. În absența unor măsuri specifice de sprijinire a sectorului energiei oceanice, dezvoltatorii de tehnologie vor fi supuși unei presiuni concurențiale puternice din partea tehnologiilor mai avansate de generare a energiei electrice din surse regenerabile și convenționale, care au beneficiat deja în trecut de politici favorabile și de investiții publice și private substanțiale. Opțiunea 2 (intensificarea coordonării politice și industriale) Sprijinirea sectorului prin formarea de rețele ale părților interesate, prin schimburi voluntare de informații și printr-o mai bună integrare în cadrul mecanismelor de finanțare existente ar putea reduce blocajele într-o anumită măsură și, implicit, ar putea aduce îmbunătățiri. Totuși, amploarea efectelor pozitive nu este certă din cauza naturii voluntare a inițiativelor. Opțiunea 3 (acțiuni structurale bine orientate) În plus față de instrumentele din cadrul opțiunii 2, opțiunea 3 include instrumente eficace pentru a pune în lumină profilul industriei energiei oceanice, pentru a stimula activitățile de cercetare și dezvoltare și cooperarea dintre părțile interesate și pentru a elimina unele dintre barierele administrative întâmpinate de promotorii proiectelor. Ea poate da un semnal politic puternic, însă unele dintre măsuri nu pot fi realizate decât pe termen mai lung. Tabelul 1: Compararea opțiunilor pe baza producției estimate || Opțiunea 1 (scenariu de statu-quo) || Opțiunea 2 || Opțiunea 3 Impactul economic Costul mediu al energiei electrice || + || ++ || +++ Consolidarea cercetării și dezvoltării || 0/+ || ++ || +++ Costul pentru consumatori || - || -- || --- Competitivitate || - || + || ++ Dezvoltarea rețelelor || + || ++ || ++ Dezvoltarea lanțurilor de aprovizionare și a porturilor || 0 || + || ++ Sinergii cu alte sectoare || 0 || + || + Costurile administrative* || - || ++/- || ++/- Impactul asupra mediului Atenuarea schimbărilor climatice || + || ++ || +++ Alte efecte asupra mediului** || - || -- || --- Soluționarea incertitudinilor legate de impactul asupra mediului || 0 || ++ || +++ Facilitarea aplicării legislației || 0 || 0 || + Impactul social Crearea de locuri de muncă || + || ++ || +++ Crearea de locuri de muncă în zonele cu un nivel ridicat al șomajului || + || ++ || +++ Educație și formare || NA || NA || NA Cartografierea competențelor || 0 || ++ || ++ Sănătate și siguranță || NA || NA || NA Acceptarea din partea opiniei publice*** || 0 || +/- || +/- Legendă: + impact pozitiv, + + impact substanțial pozitiv, - impact negativ, -- impact substanțial negativ, 0 niciun impact, NA – nu se aplică/foarte dificil de evaluat. * În timp ce măsurile propuse în cadrul opțiunilor 2 și 3 ar reduce în timp costurile administrative, există, de asemenea, costuri asociate eforturilor administrative necesare pentru a pune în aplicare aceste măsuri. ** Natura și amploarea altor efecte asupra mediului sunt specifice fiecărei tehnologii, însă este prudent să se presupună că odată cu extinderea exploatării energiei oceanice, riscul unui impact ecologic negativ ar crește. *** Depinde de nivelul de implicare a părților interesate. 8. Monitorizare și evaluare Comisia propune să monitorizeze și să evalueze progresele din sectorul energiei oceanice pe baza indicatorilor menționați în tabelul 2. Datele vor fi obținute prin intermediul unor sondaje realizate cu participarea tuturor părților interesate relevante, inclusiv a dezvoltatorilor de tehnologie, a promotorilor de proiecte, a investitorilor și a instituțiilor de cercetare vizate. O primă evaluare cuprinzătoare va avea loc cel târziu până în 2020. Tabelul 2: Indicatorii principali pentru a evalua dezvoltarea sectorului energiei oceanice Indicator || Relevanță Capacitatea instalată || Comercializarea tehnologiilor Amploarea investițiilor în acest sector || Percepția în materie de fiabilitate, eficiență și rentabilitate a tehnologiilor Numărul de întreprinderi colaborative || Cooperarea și colaborarea în cadrul industriei de profil, sinergiile Termenul de execuție (și anume, durata totală necesară pentru a obține autorizația de construcție și permisele de conectare la rețea) || Eficiența procedurilor de planificare și de acordare a autorizațiilor [1] COM(2010) 2020, 3.3.2010.